**Retningslinjer for oppvekstutvalgets tilskuddordning for utsatte / vanskeligstilte barn og unge.**

**Vedtatt av Bystyret 20.09.2023**

**1. Formål**

a) Tilskuddsordningen skal medvirke til å oppnå Kristiansand kommune og oppvekstsektorens strategiplan «Sterkere sammen for barn og unge» med den overordnede målsettingen; «Alle barn og unge skal oppleve at de er inkludert i fellesskapet».

b) Formålet med tilskuddsordningen er å stimulere til tiltak som bedrer livssituasjonen for vanskeligstilte / risikoutsatte barn og unge 0-18 år. Tiltakene kan være rettet mot familier eller det enkelte barn / ungdom.

c) Dette innebærer at barnet får oppleve trygghet og tilhørighet sammen med jevnaldrende.

**2. Hva det kan gis tilskudd til**

a) Tiltak som bidrar til å oppfylle formålet i punkt 1.

b) Åpne inkluderende møteplasser for barn og unge.

c) Tiltak med strategier som tar sikte på selvstendighet og livsmestring

**3. Hva det ikke gis tilskudd til**

a) Formål som naturlig omfattes av andre kommunale tilskuddsordninger

b) Innkjøp av varige driftsmidler

c) Leie av egne lokaler

d) Interne kurs og studiereiser / annen utdanning

e) Tiltak med et kommersielt formål

f) Dekning av underskudd ved gjennomførte tiltak

**4. Hvem det kan gis tilskudd til**

Lag, foreninger og organisasjoner som er registrert eller driver sin aktivitet i Kristiansand, i overenstemmelse med formålet for tilskuddsordningen.

**5. Hvem det ikke gis tilskudd til**

a) Virksomheter, institusjoner og organisasjoner som har samarbeidsavtale med kommunen og mottar årlig driftstilskudd fra egen post på det kommunale budsjettet, kan som hovedregel ikke søke om ekstra tilskudd fra denne tilskuddsordningen.

b) Kommunale, fylkeskommunale og statlige etater/enheter/virksomheter.

c) Lag, foreninger og organisasjoner som ikke er registrert i Brønnøysundregistrene.

d) Virksomheter eller deler av virksomhet som har avtale om salg av tjenester til kommunen innenfor ordningens virkeområde.

e) Virksomheter og organisasjoner som faller utenfor formålet med ordningen.

f) Organisasjoner, foreninger, stiftelser eller tiltak med forretningsmessig formål eller kommersiell karakter.

g) Enkeltpersoner

h) Søkere som tidligere har mottatt tilskudd som ikke er brukt etter forutsetningene i disse retningslinjene og / eller svarbrev vil som hovedregel ikke bli prioritert.

**6. Søknadsfrist og kunngjøring**

Søknadsfrist medio november for påfølgende år. Tilskuddsordningen kunngjøres via kommunens nettsider minimum seks uker før søknadsfrist. Samtidig med at tilskuddsordningen kunngjøres via kommunens nettsider, tilskrives alle mottakere av tilskudd fra året før om utlysning og søknadsfrist.

**7. Krav til søknaden**

a) Søknad skal sendes inn på gjeldende elektroniske søknadsskjema av en

person som har myndighet til å forplikte organisasjonen. Alle obligatoriske felt i skjemaet må fylles ut.

b) Kun søknader sendt via kommunens elektroniske søknadskjema innen søknadsfristen vil bli behandlet.

c) En beskrivelse av organisasjonens formål, og målsetting og beskrivelse av

aktiviteten det søkes tilskudd til.

Medlemstall hvis foreningen er medlemsbasert og omfang av frivillig innsats.

Beskriv antall og omfang av deltakere / brukere / pårørende med bostedsadresse Kristiansand, samt eventuelt samarbeid med andre organisasjoner og kommunale instanser.

d) Søknadssum

e) Budsjett skal være i balanse og vise alle utgifter og inntekter, og en plan for finansiering. Det skal gjøres rede for andre kommunale tilskudd som allerede er innvilget, samt andre omsøkte midler fra private og offentlige instanser.

f) Siste tilgjengelig årsberetning og regnskap skal legges ved.

**8. Saksbehandling**

a) I vurderingen av søknadene legges det vekt på følgende kriterier:

* Utfyller kommunens egne tilbud eller annen virksomhet som er finansiert av kommunen
* Stemmer med kommunens mål og strategier
* Kan forventes å bidra til økt livskvalitet for brukerne
* Tiltakets faglige nivå
* Graden av frivillig innsats i tiltaket
* Plan for finansiering
* Klima- og miljøtiltak (eksempelvis grep for å kutte utslipp, matsvinn, avfallshåndtering, leverandørkrav, bærekraftsstrategi og avfallsplan.)

b) Søknadene vurderes og prioriteres innenfor den økonomiske rammen som bystyret har fastsatt for tilskuddsordningen. Summen av tilskudd som fordeles kan ikke overskride rammen for ordningen.

c) Oppvekstdirektøren fremmer et forslag om tildeling til oppvekstutvalgets møte i januar/februar som fatter vedtak.

d) Etter at vedtak er fattet, sendes svarbrev til alle søkere innen to uker, og innvilget tilskudd utbetales innen tre uker. Oppvekstdirektøren kan sette andre rimelige betingelser for utbetaling av tilskudd.

**9. Krav til mottaker av tilskudd**

a) Tilskudd gis under forutsetning av at tiltaket gjennomføres som beskrevet i søknaden. Ved vesentlige endringer skal saksbehandler i kommunen kontaktes umiddelbart.

b) Dersom tilskuddet ikke benyttes i samsvar med forutsetningene, kan kommunen kreve at hele eller deler av tilskuddet skal betales tilbake.

c) Årsregnskap og rapport som viser hvordan innvilget tilskudd er benyttet, skal sendes kommunens saksbehandler i tråd med krav i svarbrev. Oppvekstdirektøren kan sette andre rimelige betingelser for dokumentasjon og rapportering. Mottaker av tilskudd kan ikke søke nye tilskudd før rapport og regnskap er levert inn.

d) Støtten fra Kristiansand kommune skal synliggjøres i informasjonsmateriell og lignende.

e) Kristiansand kommune skal være et livssynsåpent samfunn og det forventes at tilskuddsmottakere arbeider for å fremme likestilling, mangfold og inkludering, og motvirker alle former for diskriminering.

f) Det forventes at tilskuddsmottaker jobber i samsvar med FNs bærekraftsmål.

**10. Klage**

Søker kan klage på vedtaket innen tre uker. En klage skal vise til hvilket vedtak det klages på, den bør begrunnes og ha med betydningsfulle opplysninger. Saksbehandler kan svare på spørsmål og en eventuell klage må sendes Kristiansand kommune i henhold til informasjon gitt i svarbrev. Kommunen vurderer først om det er grunnlag for å endre vedtaket. Hvis vedtaket ikke endres, sendes klagen for endelig avgjørelse til Kristiansand kommunes klagenemnd.

Klageadgang er regulert i Forvaltningslovens §28, andre ledd.  Samme lov § 18 og 19 regulerer retten til innsyn i dokumenter.